ถนนข้าวสารเจอวิกฤติ โควิด-19 ถาโถม เลิกจัด สงกรานต์ เสียหายพันล้าน
เมื่อวันที่ 12 เม.ย.63 ผู้สื่อข่าวรายงานบรรยากาศที่ถนนข้าวสาร ช่วงวิกฤติ โควิด-19 เป็นไปอย่างเงียบเหงา โรงแรม ร้านค้า ร้านอาหาร ต่างพากันปิดกิจการ บางร้านขึ้นป้ายให้เซ้ง เช่าห้อง ตลอดแนวถนนมีเพียงร้านรถเข็นขนาดเล็กออกมาจอดขายข้าวริมถนน แต่ก็แทบไม่มีคนซื้อ มีเพียงนักท่องเที่ยว 1-2 คนที่ยังตกค้างในเมืองไทย และพักอยู่บริเวณรอบนอกของถนนข้าวสารเดินผ่านเข้ามาอย่างเหงาๆ ท่ามกลางความเงียบสงบตลอดแนวถนนที่ร้านรวง 2 ฝั่ง พร้อมใจกันปิดร้านเพราะไม่มีนักท่องเที่ยว บนถนนมีป้ายผ้าขนาดใหญ่ขึ้นข้อความว่า ชาวถนนข้าวสารจะต่อสู้โควิด-19 และผ่านวิกฤติไปด้วยกัน ประกอบกับช่วงนี้อยู่ระหว่างปรับปรุงผิวการจราจรบนถนนข้าวสารตลอดเส้นทางด้วยการปูกระเบื้องทั้งหมด บนถนนบางช่วงจึงเป็นที่วางอุปกรณ์ก่อสร้าง กองทราย โดยมีกำหนดเสร็จในเดือน พ.ค. ซึ่งผู้ประกอบการต่างหวังว่าในช่วงเวลา 2 เดือน หากภาครัฐสามารถควบคุมสถานการณ์การแพร่ระบาดได้ดีขึ้น อาจจะได้กลับมาประกอบกิจการอีกครั้งในวันที่ถนนปรับปรุงเสร็จสมบูรณ์ ซึ่งถนนข้าวสารที่ปรับปรุงใหม่จะไม่มีขอบฟุตปาท มีความสวยงาม และเป็นระเบียบมากขึ้นนายปิยะบุตร จิวระโมไนย์กุล นายกสมาคมผู้ประกอบการค้าถนนข้าวสาร กล่าวว่า ถนนข้าวสารปิดตามนโยบายรัฐในการป้องกันการแพร่กระจายของไวรัสโควิด-19 ตั้งแต่วันที่ 18 มี.ค.เป็นการปิดเพื่อชาติ ที่นี่มีนักท่องเที่ยวชาวต่างชาติเป็นหลัก กลางคืนถึงจะมีคนไทยเข้ามาเที่ยวสถานบันเทิง วันนี้ไม่มีต่างชาติ ขายไม่ได้ร้านก็ต้องปิดกันหมด ช่วงแรกมีร้านอาหารยังเปิดขายห่อกลับแต่ขายไม่ดี เปิดไปก็ไม่คุ้มก็ต้องปิด นอกจากผู้ประกอบการจะเดือดร้อน ลูกจ้างรายวันก็ลำบาก เพราะไม่มีงานทำ เดือดร้อนกันไปทั้งหมดขณะที่บางคนโชคดีก็ยังพอได้เงินช่วยเหลือจากรัฐบาล 5 พันบาท ทำให้พออยู่ได้ ดีกว่าไม่ได้อะไรเลย ปกติทุกปีถนนข้าวสารช่วงเดือน เม.ย. จะคึกคักที่สุดในรอบปี มีเม็ดเงินไหลเข้ามาในธุรกิจย่านข้าวสาร บางลำพู วันละเป็นสิบล้าน เดือนละเป็นร้อยล้าน แต่วันนี้เงินหายไปหมดถึงสิ้นเดือน เม.ย.เสียหายเป็นพันล้าน ไวรัสโควิด-19 ทำให้กลับไปเงียบเหงาเหมือนเมื่อ 40-50 ปีที่ผ่านมาทุกคนสู้กันมาเดือนกว่าแล้ว ยังไม่รู้ว่าจะจบวันไหน เมื่อไหร่จะได้กลับมาค้าขายตามปกติ แต่ก็ยังมีความหวังที่ตัวเลขคนป่วยในไทยไม่สูงขึ้น คนเจ็บตายไม่มากเหมือนต่างประเทศ วันหนึ่งอาจจะดีขึ้น
บรรยากาศถนนข้าวสาร ช่วงวิกฤติ โควิด-19 เป็นไปอย่างเงียบเหงา โรงแรม ร้านค้า ร้านอาหาร ต่างพากันปิดกิจการ บางร้านขึ้นป้ายให้เซ้ง เช่าห้อง
วันสงกรานต์,วันสงกรานต์ 2563,ถนนข้าวสาร,สงกรานต์ถนนข้าวสาร,โควิด-19,ไวรัสโคโรนา,ไวรัสโคโรน่า,ข่าวทั่วไป